ส่วนที่ 1
ข้อมูลสรุป

บริษัท อุตสาหกรรมถังโลหะไทย จำกัด (มหาชน) และบริษัทย่อย ประกอบธุรกิจหลัก คือ
ดำเนินการผลิตและจำหน่ายผลิตภัณฑ์บรรจุภัณฑ์ และมีพื้นที่สำนักงานให้เช่า
โดยสามารถแบ่งกลุ่มตามประเภทของธุรกิจได้ ดังนี้

1.  ผลิตภัณฑ์ถังโลหะ

ผลิตและจำหน่ายถังโลหะขนาด 200 ลิตร สำหรับบรรจุน้ำมันหล่อลื่น เคมีภัณฑ์ น้ำผลไม้
และน้ำยางข้น โดยมีโรงงาน 2 แห่ง ตั้งอยู่ในนิคมอุตสาหกรรมเวลโกรว์ อำเภอบางปะกง
จังหวัดฉะเชิงเทรา และที่อำเภอหาดใหญ่ จังหวัดสงขลา

2.  ผลิตภัณฑ์พลาสติก

ผลิตและจำหน่ายผลิตภัณฑ์ที่ทำจากวัตถุดิบ PET ได้แก่หลอด Preform สำหรับใช้ในการเป่าขวด
ขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช ,ผลิตภัณฑ์ที่ทำจากวัตถุดิบ PP ได้แก่
แผ่นพลาสติกลูกฟูก สำหรับใช้ในงานอุตสาหกรรม ธุรกิจโฆษณา และผลิตภัณฑ์ที่ทำจากพลาสติก ได้แก่
ฝาปิดขวดพลาสติก ฝาจุกถัง และผลิตภัณฑ์พลาสติกอื่น ๆ หลายประเภทโดยมีโรงงาน 2 แห่ง
ตั้งอยู่ที่อำเภอลาดหลุมแก้ว จังหวัดปทุมธานี และอำเภอนิคมพัฒนา จังหวัดระยอง

3.  พื้นที่สำนักงานให้เช่า

บริษัทได้ลงทุนซื้อพื้นที่สำนักงานเพื่อให้เช่าในอาคารเลครัชดา ออฟฟิศ คอมเพล็กซ์
ตั้งอยู่ที่ถนนรัชดาภิเษก (สุขุมวิท - พระราม 4) กรุงเทพมหานคร
โดยอาคารดังกล่าวยังเป็นที่ตั้งของสำนักงานใหญ่ของบริษัทด้วย

ผลการดำเนินงานของบริษัทและบริษัทย่อยเมื่อเปรียบเทียบกับปีก่อน
บริษัทและบริษัทย่อยมีรายได้จากการขายจำนวน 1,206.96 ล้านบาท ลดลงจำนวน 172.79
ล้านบาท รายได้ค่าเช่าและค่าบริการจำนวน 48.16 ล้านบาท ลดลงจำนวน 0.31 ล้านบาท
รายได้อื่น 82.10 ล้านบาท เพิ่มขึ้น 51.00 ล้านบาท และมีกำไรสุทธิหลังหักภาษีเงินได้จำนวน
143.80 ล้านบาท เพิ่มขึ้น 12.22 ล้านบาท หรือคิดเป็นร้อยละ 9.29

ณ วันที่ 31 ธันวาคม 2550 บริษัทและบริษัทย่อยมีสินทรัพย์รวม 1,489.40 ล้านบาท หนี้สินรวม
174.36 ล้านบาท ส่วนของผู้ถือหุ้นรวม 1,315.04 ล้านบาท มีรายได้รวม 1,337.22 ล้านบาท
แบ่งเป็นสัดส่วนของรายได้จากผลิตภัณฑ์ถังโลหะ รายได้จากผลิตภัณฑ์พลาสติก
รายได้จากค่าเช่าค่าบริการและอื่น ๆ เท่ากับ 54.71%, 41.17%,และ 4.12% ตามลำดับ
มีกำไรสุทธิ 143.80 ล้านบาท หรือคิดเป็นกำไรต่อหุ้น ๆ ละ 9.59 บาท

รายงานของคณะกรรมการ

ภาพรวมเศรษฐกิจไทยในปี 2550 ขยายตัวประมาณร้อยละ 4.8 ลดลงจากการขยายตัวในปี 2549
เล็กน้อย เป็นการขยายตัวที่มาจากการส่งออกเป็นหลัก
ขณะที่การใช้จ่ายและการลงทุนภาคเอกชนชะลอตัวลง สืบเนื่องจากความไม่แน่นอนทางการเมือง
อัตราเงินเฟ้อและราคาน้ำมันที่สูงขึ้น
ซึ่งปัจจัยเหล่านี้ทำให้ความเชื่อมั่นของผู้บริโภคและนักลงทุนลดลง

สำหรับปีที่ผ่านมาถึงแม้ว่าราคาเหล็กรีดเย็นซึ่งเป็นวัตถุดิบหลักในการผลิตจะมีราคาค่อนข้างคงที่
แต่เนื่องจากสภาวะเศรษฐกิจที่ชะลอตัว ประกอบกับค่าเงินบาทที่แข็งขึ้น
ส่งผลกระทบอย่างมากต่อภาคการส่งออก ผู้ประกอบการหลายรายต้องการลดต้นทุนสินค้าในทุกด้าน
ทำให้เกิดการแข่งขันด้านราคาในธุรกิจบรรจุภัณฑ์
บริษัทต้องปรับลดราคาขายเพื่อรักษาส่วนแบ่งตลาดและกระตุ้นยอดขาย
ทำให้ต้นทุนการขายของบริษัทสูงขึ้น ในปี 2550 บริษัทและบริษัทย่อย
มีผลประกอบการลดลงเมื่อเปรียบเทียบกับปี 2549 โดยมีรายได้รวม 1,206.96 ล้านบาท
ลดลงจำนวน 172.79 ล้านบาท หรือคิดเป็นร้อยละ 12.52 อย่างไรก็ตาม บริษัทมีกำไรสุทธิทั้งสิ้น
143.80 ล้านบาท เพิ่มขึ้นจากปีที่แล้ว 12.22 ล้านบาท สืบเนื่องจาก บริษัทย่อย 2 บริษัท
ได้รับเงินคืนจากหนี้เงินให้กู้ยืม และโอนกลับมูลค่าเงินลงทุนที่บันทึกเป็นผลขาดทุนไปแล้วเมื่องวดก่อน
ๆ รวมทั้งสิ้น 67.06 ล้านบาท

ฝ่ายจัดการของบริษัทและบริษัทย่อยได้ดำเนินธุรกิจภายใต้หลักบรรษัทภิบาลและบริหารงานให้เหมาะกับสถานการณ์ปัจจุบัน
โดยเน้นนโยบายประหยัดค่าใช้จ่าย พร้อมปรับปรุงขบวนการผลิตให้มีประสิทธิผล
ลดส่วนสูญเสียในกระบวนการผลิตแต่ยังคงคุณภาพให้ได้ตามมาตรฐานที่ลูกค้าต้องการ
อีกทั้งบริษัทมีการพัฒนาศักยภาพของบุคลากรขององค์กรให้สามารถปฏิบัติงานได้อย่างมีประสิทธิภาพสูงสุด

คณะกรรมการบริษัทขอขอบพระคุณท่านผู้ถือหุ้น ลูกค้า สถาบันการเงินต่าง ๆ พนักงานและผู้เกี่ยวข้อง
ทุกฝ่ายที่ให้การสนับสนุนการดำเนินงานของบริษัทด้วยดีตลอดมา คณะกรรมการของบริษัทฯ
ขอให้ท่านเชื่อมั่นว่าบริษัทจะมุ่งดำเนินงานภายใต้หลักจรรยาบรรณและหลักบรรษัทภิบาลเพื่อให้เกิดประโยชน์สูงสุดแก่ทุกฝ่ายที่เกี่ยวข้องและจะพยายามเต็มที่ในการพัฒนาบริษัทให้เจริญเติบโตยิ่งขึ้น

นายนิพนธ์ จรัญวาศน์ นายเนตร จรัญวาศน์

ประธานกรรมการ กรรมการผู้อำนวยการ

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท อุตสาหกรรมถังโลหะไทย จำกัด (มหาชน)
ประกอบด้วยนายดนัยธนิต พิศาลบุตร เป็นประธานกรรมการตรวจสอบ นางอัจฉริยา พัฒนวงศ์
และนางวนิดา ชาญศิขริน เป็นกรรมการตรวจสอบ

คณะกรรมการตรวจสอบได้ปฏิบัติงานภายใต้ขอบเขตหน้าที่และความรับผิดชอบตามข้อบังคับว่าด้วยคณะกรรมการตรวจสอบและได้รับมอบหมายจากคณะกรรมการบริษัท
ได้แก่ สอบทานรายงานทางการเงินของบริษัท สอบทานประสิทธิภาพของระบบการควบคุมภายใน
ดูแลให้การปฏิบัติของบริษัทเป็นไปตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
รวมทั้งข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท
พิจารณาคัดเลือกเสนอแนะแต่งตั้งผู้สอบบัญชีและค่าตอบแทนประจำปี

ในปี 2550 คณะกรรมการตรวจสอบได้มีการประชุมรวม 4 ครั้ง
เพื่อดูแลกิจการตามขอบเขตความรับผิดชอบ ได้มีการสอบทานงบการเงินรายไตรมาส และสิ้นงวด
โดยประชุมร่วมกับผู้สอบบัญชีของบริษัทเพื่อพิจารณารายงานผลการตรวจสอบและแลกเปลี่ยนข้อคิดเห็น
ซึ่งผู้ตรวจสอบบัญชีของบริษัทแสดงความคิดเห็นต่องบการเงินรวมและงบการเงินเฉพาะบริษัทว่าถูกต้องตามที่ควรในสาระสำคัญตามหลักการบัญชีที่รับรองทั่วไปและไม่มีเงื่อนไขใด
ๆ คณะกรรมการตรวจสอบได้ให้ผู้ตรวจสอบอิสระจากภายนอก (บริษัท เอินส์ท แอนด์ ยัง
คอร์ปอเรท เซอร์วิสเซท จำกัด) สอบทานประสิทธิภาพของระบบควบคุมภายใน
ในปีนี้ผู้ตรวจสอบอิสระได้เข้าตรวจสอบกระบวนการบริหารการผลิต
ซึ่งมีขอบเขตครอบคลุมเรื่องการวางแผนการผลิต การควบคุมคุณภาพในขั้นตอนการผลิต
การพัฒนากระบวนการผลิต การคำนวณและบันทึกบัญชีต้นทุนการผลิตและสินค้าสำเร็จรูป
การติดตามและประเมินประสิทธิภาพในการผลิต ความปลอดภัยและอาชีวอนามัยในการปฏิบัติงาน
และเข้าตรวจสอบกระบวนการตลาดและการขาย
ซึ่งมีขอบเขตครอบคลุมเรื่องการพัฒนาปรับปรุงผลิตภัณฑ์ การวางแผนการตลาดและการขาย
การสอบทานการอนุมัติลูกค้าและการให้วงเงินสินเชื่อ การขายและการรับคำสั่งซื้อ
การบริหารหลังการขายรวมทั้งการรับข้อร้องเรียนและการแก้ไขปัญหาให้ลูกค้า
การปฏิบัติงานและการจัดทำรายงานสำหรับผู้บริหาร
ผลการตรวจสอบพบว่าไม่มีรายการที่กระทบต่อกิจการอย่างมีนัยสำคัญ
และผู้ตรวจสอบมีข้อเสนอแนะให้บริษัทปรับปรุงกระบวนการทำงานบางส่วน
เพื่อให้ระบบควบคุมภายในของบริษัทเป็นไปอย่างมีประสิทธิผลยิ่งขึ้น
ทั้งนี้คณะกรรมการตรวจสอบได้รายงานผลการตรวจสอบต่อที่ประชุมคณะกรรมการบริษัทได้รับทราบแล้ว

อนึ่ง คณะกรรมการตรวจสอบได้ให้ความเห็นเสนอแนะต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้งนายพรชัย กิตติปัญญางาม ผู้สอบบัญชีรับอนุญาตเลขที่ 2778
หรือนางสุวนีย์ กิตติปัญญางาม ผู้สอบบัญชีรับอนุญาตเลขที่ 2899 แห่งบริษัท บัญชีกิจ จำกัด
เป็นผู้สอบบัญชีของบริษัท ประจำปี 2551

  ในนามคณะกรรมการตรวจสอบ

  (นายดนัยธนิต พิศาลบุตร)

  ประธานกรรมการตรวจสอบ

  18 มีนาคม 2551